**ORDENANZA Nº 20, XERAL DE LIMPEZA E MEDIO AMBIENTE**

*TÍTULO I. DISPOSICIÓNS XERAIS*

*Artigo 1.*

*Artigo 2.*

*Artigo 3.*

*TÍTULO II. DA LIMPEZA DA VÍA PUBLICA.*

*Capítulo I.-Da limpeza da vía pública como consecuencia de uso xeral dos cidadáns.*

*Artigo 4.*

*Artigo 5.*

*Artigo 6.*

*Capítulo II.- Da sucidade da vía pública a consecuencia de obras e actividades diversas.*

*Artigo 7.*

*Artigo 8.*

*Artigo 9.*

*Artigo 10.*

*Artigo 11.*

*Artigo 12.*

*Artigo 13.*

*TÍTULO III. DA LIMPEZA DO CONCELLO RESPECTO Ó USO COMÚN ESPECIAL E IVATIVO DE MANIFESTACIÓNS PÚBLICAS NA RÚA.*

*Capítulo I.-Condicións xerais.*

*Artigo 14.*

*Artigo 15.*

*Artigo 16.*

*Artigo 17.*

*Capítulo II.-Da colocación de carteis e pancartas na vía pública.*

*Artigo 18.*

*Artigo 19.*

*Capítulo III.-Das pintadas.*

*Artigo 20.*

*Capítulo IV.-Da distribución de octavillas.*

*Artigo 21.*

*Artigo 22.*

*TÍTULO IV.-INFRACCIÓNS. SANCIÓNS. PROCEDEMENTO SANCIONADOR.*

*Artigo 23.*

*Artigo 24.*

*Artigo 25*

*Artigo 26.*

*Artigo 27.*

*Artigo 28.*

*Artigo 29.*

*Artigo 30.*

*Artigo 31.*

*Artigo 32.*

*Artigo 33.*

*Disposición final*

 **TÍTULO I. DISPOSICIÓNS XERAIS**

**Artigo 1.**

A presente Ordenanza ten por obxecto a regulación, no ámbito das competencias do Concello de Tordoia e dentro do seu termo municipal, das seguintes situacións e actividades:

1.-A limpeza da vía pública no que se refire ó uso común xeral dos cidadáns e limpeza de solares de propiedade municipal. Así mesmo, a inspección e realización subsidiaria de limpeza dos solares de propiedade pública ou privada.

2.-A prevención do estado de sucidade do concello producido como consecuencia de manifestacións públicas na rúa, e limpeza dos bens de dominio municipal no que respecta o seu uso común especial e privativo.

3.-A recollida de lixo e residuos sólidos producidos a consecuencia do consumo doméstico así como a de tódolos materiais residuais que pola súa natureza poden asimilarse ós anteriores.

4.-A acumulación, carga, transporte e verquido de terras, escombros e outros materiais similares ou asimilables, producidos a consecuencia de obras, construccións e derrubes, en todo ou non incluído os números 1 e 3 anteriores.

5.-A recollida e transporte de materiais residuais e dos productos destinados polos seus productores ou posuidores ó abandono que, non estando incluídos especificamente nos apartados precedentes, son de competencia municipal de acordo ca lexislación vixente.

6.-En canto sexa da súa competencia: a xestión, control e inspección dos sistemas e equipamentos destinados ó tratamento, aproveitamento, depósito e eliminación da totalidade dos materiais obxecto dos apartados 3, 4 e 5 anteriores.

**Artigo 2.**

1.-Tódolos habitantes de TORDOIA están obrigados, no que concirne á limpeza do Concello, a observar unha conducta encamiñada a evitar e previr a sucidade.

2.-Así mesmo, están obrigados a denunciar á Autoridade municipal as infraccións que en materia de limpeza pública presencien ou das que teñan un coñecemento certo.

3.-O concello obrígase a atender ás reclamacións, denuncias e suxerencias dos cidadáns, exercendo as accións que en cada caso correspondan.

**Artigo 3.**

1.-Tódolos cidadáns están obrigados ó cumprimento puntual da presente ordenanza e das disposicións complementarias que na materia de limpeza en xeral, mantemento de ornato público ou da estética do concello, dicte en calquera momento a Alcaldía no exercicio das súas facultades.

2.-A Autoridade municipal, poderá esixir en todo momento o cumprimento inmediato da presente Ordenanza, obrigando o causante dun deterioro á reparación da afección causada, sen prexuízo da sanción que corresponda.

3.-A Alcaldía a proposta dos servicios municipais correspondentes, sancionará de acordo co establecido no titulo VII desta ordenanza os que contraviñeren o disposto na mesma.

 **TÍTULO II. DA LIMPEZA DA VÍA PUBLICA**

**Capítulo I.-Da limpeza da vía pública como consecuencia de uso xeral dos** **cidadáns.**

**Artigo 4.**

1.-A efectos da limpeza considérase vía pública: as avenidas, paseos, rúas, prazas, beirarrúas, travesías, camiños, xardíns, zonas verdes, zonas terrosas e demais bens públicos de uso público municipal destinados directamente o uso común xeral dos cidadáns.

2.-A efectos de limpeza, os ríos terán tamén a consideración vía pública.

**Artigo 5.**

1.-Queda prohibido tirar e abandonar na vía pública toda clase de productos de estado sólido, líquido ou gasoso.

Os residuos sólidos de pequeno formato como papeis, envoltorios e similares deberán depositarse nas papeleiras instaladas ó efecto ou "contenedores" do Servicio Público de limpeza.

2.-Os materiais residuais voluminosos, e os de pequeno tamaño pero en gran cantidade, deberán ser obxecto de libramento ordenado ós servicios de recollida do lixo. Se pola súa cantidade, formato ou natureza foran imposible a prestación deste servicio, deberán ser evacuados de acordo co que establece o Título VI sobre recollida e transporte de residuos industriais e especiais.

3.-Prohíbese votar cigarros puros, cabichas de cigarros ou outras materias acesas nas papeleiras. En todo caso deberán depositarse unha vez apagadas ou ben nos cinceiros instalados ó efecto.

4.-Prohíbese, igualmente, votar no chan calquera clase de desperdicio dende os vehículos, xa estean parados ou en marcha.

5.-Non se permite sacudir roupas e alfombras sobre a vía pública, nin tampouco dende balcóns e terrazas fora do horario comprendido entre as vintedúas horas da noite e a oito trinta da mañá seguinte. En todo caso, esta operación farase de maneira que non causa danos nin molestias a persoas ou cousas. Non se permite fregar balcóns a non ser de acordo co horario anterior.

6.-Non se permite regar as plantas nin a limpeza de elementos constructivos colocados no exterior dos edificios se a consecuencia desta operación se producirán verquidos ou salpicaduras sobre a vía pública ou sobre os seus elementos. O rego farase conforme ó horario establecido no apartado anterior e sempre ca debida precaución e coidado a fin de non producir molestias a veciños e peóns.

7.-Prohíbese cuspir na rúa, e satisface-las necesidades fisiolóxicas na vía pública. Ós infractores sancionaranse.

**Artigo 6.**

1.-Corresponde ós particulares a limpeza das beirarrúas particulares, dos pasaxes particulares, dos patios interiores de rueiro, dos solares de propiedade privada, das galerías comerciais e similares.

2.-O Concello exercerá o control e inspección do estado de limpeza dos elementos obxecto do número anterior, e poderá obrigar coactivamente a limpa-los á persoa responsable, de acordo coas instruccións que ó efecto dicten os servicios municipais.

3.-Corresponderá a Administración Municipal a limpeza da calzada, bordos, paseos, gabias das árbores, zonas terrosas, papeleiras, rótulos de identificación de vías públicas e restantes elementos do mobiliario urbano de responsabilidade municipal, sen prexuízo das modificacións do servicio que en circunstancias especiais determina a Alcaldía. Non obstante, no caso de urbanizacións que teñan constituídas Entidades de conservación, corresponderalles a estas o mantemento destas zonas.

**Capítulo II.- Da sucidade da vía pública a consecuencia de obras e actividades** **diversas.**

**Artigo 7.**

1.-Tódalas actividades que poidan ocasionar sucidade na vía pública, calquera que sexa o lugar en que se desenvolva e sen prexuízo das licencias ou autoizacións que en cada caso sexan procedentes, esixe dos seus titulares a obrigación de adoptalas medidas necesarias para evita-la sucidade na vía pública, así como a de limpa-la parte dela e dos seus elementos estructurais que se viran afectados, e a de retira-los materiais resultantes.

2.-A Autoridade Municipal poderá esixir en todo momento as accións de limpeza correspondentes, tendo o disposto no número anterior.

**Artigo 8.**

1.-Para preve-la sucidade, as persoas que realicen obras na vía pública deberán proceder á protección desta mediante a colocación de elementos adecuados arredor dos derrubes, terras e outros materiais sobrantes de obra, de modo que impedise a diseminación e verquido destes materiais fora da estricta zona afectada polos traballos.

2.-En especial, as superficies inmediatas de zanxas, canalizacións e conexións realizadas na vía pública deberán manterse limpas e exentas de toda clase de materiais residuais. As terras extraídas deberán protexerse en todo caso segundo determina o número anterior.

3.-Cando se trate de obras na vía pública ou confrontantes, deberán instalarse valados de elementos de protección así como tubos para a carga e descarga de materiais e productos de derribo, que deberán reuni-las condicións necesarias para impedir que se ensucie a vía pública e que se causen danos as persoas e as cousas.

**Artigo 9.**

Cando se trate de edificios en construcción, a obrigación de limpa-la vía pública en todo o ámbito material establecido no artigo 7 corresponderá ó contratista.

**Artigo 10.**

A limpeza de escaparates, tendas, postos de venda, establecementos comerciais etc., efectuada por particulares, farase sempre con coidado de non ensucia-la vía pública. O titular da actividade será o responsable.

O horario autorizado para a limpeza de escaparates, tendas, postos de venda, etc., será desde as sete ás once da mañá, e desde as dezanove ás vintedúas horas da noite.

**Artigo 11.**

Prohíbese a manipulación e selección dos materiais residuais depositados na vía pública á espera de ser recollidos polos servicios correspondentes.

**Artigo 12.**

Están obrigados a limpa-los espacios ocupados habitualmente polos vehículos de tracción mecánica, os responsables dos establecementos e industrias que os utilicen para o seu servicio, en especial en canto se refire ós verquidos de aceites, graxas ou productos similares.

**Artigo 13.**

1.-Prohíbese o abandono de mobles e enseres particulares na vía pública.

2.-Será potestade dos servicios municipais a retirada, sen previo aviso, de todo obxecto ou material abandonado cando dificulte o paso, a libre circulación ou poida afectar á limpeza ou decoro da vía pública.

3.-Os materiais sinalados nos apartados 1 e 2 precedentes serán trasladados, para o seu depósito ou eliminación, ós lugares ou equipamentos previstos a tal fin pola Autoridade Municipal.

4.-O depósito destes materiais rexerase en todo momento pola lexislación vixente, e no non previsto, polo que dispoña a Alcaldía.

5.-Os gastos producidos polo seu traslado, depósito e custodia destes materiais serán a cargo dos seus propietarios ou productores.

 **TÍTULO III. DA LIMPEZA DO CONCELLO RESPECTO Ó USO COMÚN ESPECIAL E** **PRIVATIVO DE MANIFESTACIÓNS PÚBLICAS NA RÚA**

 **Capítulo I.-Condicións xerais**

**Artigo 14.**

1.-A sucidade da vía pública producida a consecuencia do uso común e privativo será resposabilidade dos seus titulares.

2.-Os titulares de establecementos, sexan fixos ou non, tales como bares, cafés, quioscos, postos de venda e similares, terán a obriga de manter nas debidas condicións de limpeza tanto as propias instalacións como o espacio urbano sometido a súa influencia.

**Artigo 15.**

1.-Os organizadores dun acto público na rúa serán responsables da sucidade derivada da celebración de tal acto na mesma.

2.-A efectos da limpeza do Concello, os organizadores terán a obriga de informar ó Concello do lugar, percorrido e horario do acto público a celebrar. O Concello poderalles esixir a constitución dunha fianza en metálico ou aval bancario polo importe dos servicios subsidiarios de limpeza, que previsiblemente lles puidera corresponder efetuar a consecuencia de sucidade que se derivase da celebración do acto público.

**Artigo 16.**

A colocación e pegado de carteis e pancartas, a distribución de octavillas e calquera outra actividade publicitaria está suxeita a autorización municipal da Alcaldía, salvo as asociacións, entidades e organizacións do Concello de TORDOIA, que desenvolvan a súa actividade sen ánimo de lucro.

**Artigo 17.**

1.-A concesión da autorización para a colocación ou distribución de rótulos e demais elementos publicitarios, levará implícita a obriga para o responsable de limpa-los espacios da vía pública que se mancharan, e de retirar dentro do prazo autorizado tódolos elementos publicitarios que se utilizaran e os seus correspondentes accesorios.

2.-Para a colocación ou distribución na vía pública dos elementos publicitarios, o Concello poderá esixir a constitución de fianza ou aval bancario pola contía correspondente ós custos previsibles que puideran causar sucidade.

 **Capítulo II.-Da colocación de carteis e pancartas na vía pública**

**Artigo 18.**

1.-Prohíbese a colocación e pegada de carteis e adhesivos, con excepción dos casos expresamente autorizados pola Autoridade Municipal.

2.-Prohíbese a colocación de carteis e pancartas en bens afectos a un servicio público municipal, tales como marquesiñas e "contenedores".

3.-Os promotores ou beneficiarios desta publicidade responderán desta prohibición. O incumprimento da mesma dará lugar á imposición da sanción correspondente, así como a obriga do publicitario de proceder á retirada destes carteis e pancartas e á limpeza da parte manchada.

**Artigo 19.**

A colocación de pancartas na vía pública soamente se autorizará nos seguintes supostos:

a) En período de eleccións políticas e sindicais.

b) En período de festas populares e tradicionais dos distintos núcleos.

c) En situacións expresamente autorizadas pola Alcaldía.

As pancartas deberán ser retiradas tan pronto como rematara o prazo para o que foron autorizadas. De non face-lo así ,serán retiradas polos servicios municipais, imputándose ós responsables o custo correspondente ó servicio prestado, sen prexuízo da imposición da sanción ós responsables pola Autoridade municipal.

 **Capítulo III.-Das pintadas.**

**Artigo 20.**

1.-Prohíbese toda clase de pintadas na vía pública, tanto sobre os seus elementos estructurais, calzadas, beirarrúas e mobiliario urbano, como sobre os muros e paredes exteriores do Concello ou calquera outro edificio o ben de carácter municipal.

2.-Serán excepcións en relación co disposto no número 1 anterior:

- As pintadas murais de carácter artístico sobre os valados dos solares, para as que será preciso a previa autorización do seu propietario.

 **Capítulo IV.-Da distribución de octavillas**

**Artigo 21.**

1.-Prohíbese espallar e tirar toda clase de octavillas e materiais similares. Exceptuaranse as situacións que no senso contrario autorice a Alcaldía.

2.-Serán sancionados aqueles que espallen ou distribúan octavillas sen autorización.

3.-Os servicios municipais procederán a limpa-la parte ou espacio que se vira afectado pola distribución ou dispersión de octavillas, imputando ós responsables o custe correspondente dos servicios prestados, sen prexuízo da imposición das sancións que correspondera.

**Artigo 22.**

O mobiliario urbano existente nos parques, xardíns, zonas verdes e vías públicas, no que se encontran comprendidos os bancos, xogos infantís, papeleiras, fontes, sinalización e elementos decorativos tales como farolas e estatuas, deberán manterse no máis axeitado e estético estado de limpeza e conservación.

 **TÍTULO IV.-INFRACCIÓNS. SANCIÓNS. PROCEDEMENTO SANCIONADOR**

**Artigo 23.**

A vulneración do disposto na presente Ordenanza pode dar lugar a:

1.-A adopción por parte da Administración Municipal das medidas precisas para que se proceda á restauración da realidade física alterada ou transformada como consecuencia das citadas actuacións, utilizándose no seu caso a execución subsidiaria de conformidade co disposto no artigo 93 e seguintes da Lei de Réxime Xurídico das Administracións Públicas e do Procedemento Administrativo Común.

2.-As sancións unicamente poderán impoñerse previa tramitación do correspondente expediente sancionador.

3.-A obrigación de indemniza-los danos e prexuízos será a cargo dos responsables.

**Artigo 24.**

Constituirá infracción toda vulneración das prescripcións contidas na presente Ordenanza. A sanción administrativa imporase, no seu caso, con independencia da valoración penal do feito polos Tribunais de Xustiza, así como as medidas que adopten en orde á reparación dos danos e prexuízos causados pola infracción cometida.

**Artigo 25.**

As infraccións califícanse en graves e leves, para a súa graduación valoraranse as circunstancias seguintes:

- Grado de intencionalidade.

- A natureza da infracción.

- A capacidade económica do titular da actividade.

- A gravidade do dano producido.

- O grao de malicia, participación e beneficio obtido.

- A irreversibilidade do dano producido.

- A categoría do recurso afectado.

- Os factores atenuantes ou agravantes

- A reincidencia.

Terán carácter grave, as accións e omisións que quebrantando o preceptuado nesta ordenanza, supoñan non só o que se poderá cualificar como comportamento incívico, senón que afecta ós bens do servicio e uso público municipal, causándolles un dano directo e de importancia ou cando exista un risco certo e igualmente importante. Así mesmo, terá carácter grave a reincidencia e reiteración de conductas incívicas. Considerarase reincidente o titular da actividade, que fora sancionado anteriormente unha ou máis veces polo mesmo concepto nos doce meses anteriores.

**Artigo 26.**

Terán o carácter de leves, as infraccións das que a súa comisión supoñan comportamentos contrarios ós usos e costumes e á boa educación, sen que causen un dano directo e de importancia ós bens de dominio público.

**Artigo 27.**

O procedemento sancionador poderase iniciar:

1.-De oficio por parte dos servicios municipais competentes como consecuencia no seu caso, do exercicio dos seus deberes de inspección e vixilancia.

2.-A instancia de parte afectada polo feito, ou a instancia de calquera cidadán ou entidade radicada no Concello.

A tales efectos, os particulares que inicien accións neste senso, serán recoñecidos como "interesados" no procedemento ós efectos previstos na Lei de procedemento Administrativo.

**Artigo 28.**

A Policía Local, no exercicio das súas funcións, deberá denuncia-las infraccións que desta Ordenanza observen.

Na denuncia deberá constar a identidade do denunciado, a suposta infracción cometida, con expresión do lugar, data e hora e demais datos que conduzan a unha maior clarificación da infracción. Como norma xeral, as denuncias formuladas pola Policía Local, notificaranse no acto ó denunciado, facendo constar nas mesmas, os datos que se esixen no parágrafo anterior. Por razóns xustificadas, que deberán figurar na propia denuncia, poderá nofiticarse con posterioridade.

**Artigo 29.**

Os órganos competentes do Concello, serán os instructores do expediente e deberán notifica-las denuncias, senón se tivera feito polo denunciante ó presunto infractor, concedéndoselle un prazo de 15 días para que alegue canto considere conveniente á súa defensa e propoña as probas que estime oportunas. Das alegacións do denunciado darase traslado ó denunciante para que informe no prazo de 15 días. Cumprido este trámite elaborarase a proposta de Resolución, polo órgano municipal correspondente, dándose audiencia ó interesado por un prazo de 10 días, transcorridos os cales, elevarase a definitiva a Proposta.

**Artigo 30.**

1.-As sancións por infracción da presente Ordenanza poderán aplicarse de forma independente ou conxunta.

2.-Para a exacción das sancións por infracción ás prescripcións desta ordenanza en defecto de pago voluntario ou acatamento da sanción imposta, seguirase o procedemento adminstrativo de constrinximento.

3.-Cando para a protección dos distintos aspectos contemplados nesta Ordenanza concorran outras normas de rango superior, as infraccións sancionaranse de acordo cás maiores contías e severas medidas establecidas.

**Artigo 31.**

O incumprimento do prceptuado no Título II da presente Ordenanza sancionarase con multa dunha contía de ata 300€, segundo a seguinte escala:

- Infraccións leves: 30€.

- Infraccións graves: de 31€ ata 300€, segundo concorran un ou máis criterios dos establecidos no artigo 25.

**Artigo 32.**

O incumprimento do preceptuado no Título III da presente Ordenanza sancionarase con multa dunha contía de ata 300€, segundo a seguinte escala:

- Infraccións leves: 30€.

- Infraccións graves: de 31€ ata 300€, segundo concorran un ou máis criterios dos establecidos no artigo 25.

**Artigo 33.**

Rematado o prazo establecido pola Administración Municipal, para que o interesado leve a cabo as actuacións de reposición dos bens ó estado anterior ó da comisión da infracción e as devanditas actuacións non fosen efectivas na práctica, a Administración Municipal poderá optar entre a execución subsidiaria con gastos ó cargo do infractor ou outorgarlle un novo prazo para a realización das citadas actuacións. O incumprimento do novo prazo, sancionarase cunha multa que comprende a contía da infracción orixinaria e conlevará a execución subsidiaria a costa do infractor.

**Disposición final**

A presente Ordenanza Fiscal foi aprobada polo Pleno da Corporación en sesión ordinaria celebrada o día 20 de Novembro de 2002, sendo de aplicación a partir do 1ºde Xaneiro de 2003, permanecendo en vigor ata a súa modificación ou derogación expresa.